**Dušan Čater: POJDI Z MANO**

Dušan Čater je knjigo *Pojdi z mano* napisal že v davni preteklosti, natančneje leta 2008. Skoraj 8 let kasneje je po zgodbi knjige nastal tudi film z enakim imenom. Film je požel velik uspeh in prav film je bil razlog, da sem si prebral tudi roman, ki je napisan vrhunsko, s čimer bi se strinjala večina bralcev. Po branju sem to zapazil tudi jaz.

Zgodba se začne z opisom dogajanj v življenju Mateja »Manca« Mančka. Slednji ima s šolo kar nekaj problemov, saj je bil obtožen kraje telefona. Za to mu namreč grozi izključitev. V bolj pozitivno razmišljanje ga poizkuša prepričati njegov prijatelj Oto, ki obiskuje fotografski krožek in trenutno išče najboljšo sliko na temo »Neznana Slovenija«. Pri tem podvigu sodeluje v ekipi s svojo prijateljico Mino in prijateljem Špurčem. Oto se odloči, da bo Mancu poizkusil preusmeriti pozornost in poleg tega še nabiral fotografije za natečaj. Manc skupinico odpelje v neznano Slovenijo oziroma tja, kamor je prej, dokler je bil še živ, njegov dedi hodil na počitnice. Hotel jih je peljati tja, kjer se nahajajo votline in prekrasni tolmuni, da bi našel najboljšo sliko za natečaj. Ampak pot do tja je vse prej kot lahka, saj morajo najprej mimo hiše stare Age, nato pa še mimo zmešanih Zalaznikov. Ko enkrat pridejo do votlin in posnamejo nekaj slik, se porodi vprašanje, kako se bodo vrnili domov. Ker se Mina boji poti, se odločijo za star kolovoz, ki ga je Manc včasih poznal na pamet. Na poti domov se izgubijo. Takrat jih preganja strašen Zalaznikov sin Drejc. Po prespani noči v gozdu se končno vrnejo v vas, kjer hitro najdejo telefon, pokličejo domov in se vrnejo v domači kraj.

Za opis oseb sem si izbral Manca in Mino, saj sta si po karakterju in osebnosti najbolj različna. Manc prihaja iz družine, ki je še najbolj prepoznana po njegovem očetu, saj je bil nekaj časa v zaporu in veliko pije. To seveda vpliva na Mancovo osebnost, saj ga oče vse prej kot spoštuje. Prav zato se večino časa drži sam zase, občasno kadi in krade denar starejšemu bratu. Na koncu knjige naj bi bil oproščen kraje telefona. Mina, po drugi strani, je dekle, ki ji starši vse želje izpolnijo in se ima za najlepšo dekle na šoli. Na pustolovščini se potihoma zaljubi v Ota. Skozi celotno pustolovščino je Mina tista, ki še najbolj dvomi v Manca in v njegove zamisli.

Knjigo Pojdi z mano je vse kakor vredno prebrati, saj je polna zanimivih dogodivščin in dejanj glavnih junakov. Knjigo bi priporočil vsem mladim bralcem, saj ima vse kar potrebuje, da pritegne bralca.

Deni Poljak, 1. a, napisano sedemindvajsetega septembra 2019